Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Az Alkotmánybíróság 15/1991. (IV. 13.) AB határozatában leszögezte, hogy személyes adatot feldolgozni csak
Paragraph Index: 1413

Az Alkotmánybíróság 15/1991. (IV. 13.) AB határozatában leszögezte, hogy személyes adatot feldolgozni csak pontosan meghatározott és jogszerű célra szabad. Az adatfeldolgozásnak minden szakaszában meg kell felelnie az adatalanyokkal előzetesen közölt céllal. Az adatfeldolgozás célját úgy kell az érintettel közölni, hogy az megítélhesse az adatfeldolgozás hatását jogaira, és megalapozottan dönthessen az adat kiadásáról; továbbá, hogy a céltól eltérő felhasználás esetén élhessen jogaival. Ugyanezért az adatfeldolgozás céljának megváltozásáról is értesíteni kell az érintettet. Az érintett beleegyezése nélkül az új célú feldolgozás csak akkor jogszerű, ha azt meghatározott adatra és feldolgozóra nézve törvény kifejezetten megengedi. A célhoz kötöttségből következik, hogy a meghatározott cél nélküli, „készletre”, előre nem meghatározott jövőbeni felhasználásra való adatgyűjtés és tárolás alkotmányellenes. A célhoz 2000/88/II. szám kötöttség mellett az Alkotmánybíróság követelményként fogalmazta meg, hogy az érintett személy adatai útját a feldolgozás során követni, és jogait érvényesíteni tudja. A fentiekből következően a Citibank Rt. a kérelem elutasítását követően az ügyfél hozzájárulására — mint az adatkezelés jogalapjára — nem hivatkozhat, ugyanis a polgár személyes adatait a hitelkérelem elbírálása céljából bocsátotta a bank rendelkezésére. A bank által nevesített tevékenység — a termék fejlesztését elősegítő statisztikák készítése — új célú feldolgozásnak minősül, melynek jogszerűségéhez az érintettek kifejezett hozzájárulására van szükség. E hozzájárulás hiányában a bank köteles — az ügyfél külön erre irányuló kérelmének bevárása nélkül — a csatolt dokumentumokat haladéktalanul visszaküldeni, és az ügyfelet a bank nyilvántartásából törölni. Az Avtv. 15. §-a értelmében a törlésről az érintettet értesíteni kell. A bank által megjelölt cél álláspontom szerint egyébként sem elfogadható, hiszen különböző statisztikák a személyes adatok anonimizálása után is készíthetők.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes